La Llei de pressupostos generals de l'Estat per a 1990, en la seva disposició addicional divuitena, va estipular la concessió d'una sèrie d'indemnitzacions a favor d'aquelles persones que van patir presó com a conseqüència dels supòsits regulats a la Llei 46/1977, de 15 d'octubre, d'amnistia.
Els grups polítics del Parlament de Catalunya manifesten la seva voluntat d'ampliar la cobertura d'aquelles indemnitzacions a persones residents a Catalunya que, havent patit privació de llibertat en els supòsits previstos en la Llei 46/1977, no complien algun dels requisits exigits en la disposició divuitena abans mencionada.
El Govern de la Generalitat, tot i que entén que cap indemnització pot retornar als afectats i als seus familiars allò que van perdre amb motiu de la repressió i la reclusió que van patir en la lluita per les llibertats, creu que és de justícia compensar tots els catalans que no van poder-se acollir a les indemnitzacions a través de la Llei dels pressupostos generals de l'Estat dels anys 1990 i 1992.
En virtut d'això, vist el dictamen de la Comissió Jurídica Assessora i d'acord amb el Govern,
Aquest Decret té per objecte la regulació de la concessió de les indemnitzacions per a les persones afectades pels supòsits determinats per la Llei 46/1977, de 15 d'octubre, d'amnistia, i excloses dels beneficis de la Llei de l'Estat, en proporció amb el temps d'estada a la presó.
2.1 Poden ser destinatàries d'aquestes ajudes aquelles persones que hagin sofert privació de llibertat en qualsevol establiment penitenciari o disciplinari i per actes d'intencionalitat política.
Els possibles beneficiaris podran presentar una sol·licitud sempre que compleixin els requisits següents:
a) Haver complert els 65 anys d'edat el dia 31 de desembre de 2000.
b) Tenir el veïnatge civil català.
c) No haver estat beneficiari de cap ajut de les administracions públiques i/o de la Seguretat Social, en concepte d'ajuda, indemnització, de qualsevol tipus, que pogués correspondre-li pel mateix concepte que es regula en aquest Decret.
d) Haver patit privació de llibertat de forma efectiva, indicant el període i el lloc on es va romandre.
2.2 En cas de mort de la persona beneficiària, podran percebre aquestes ajudes els cònjuges vidu o vídua o aquella persona lligada al beneficiari de l'ajuda amb una relació de convivència anàloga a la conjugal, i els fills que tinguin reconeguda legalment la condició de disminuït; si aquests són més d'un, tindran dret a la indemnització per parts iguals.
2.3 També en podran ser beneficiàries aquelles persones que no hagin complert els 65 anys d'edat el dia 31 de desembre de 2000, sempre que compleixin la resta dels requisits previstos al punt 1 d'aquest article i es trobin en una situació d'invalidesa permanent igual o superior a la total, degudament reconeguda per l'administració competent.
Naturalesa i quantia de les ajudes
Aquestes ajudes econòmiques consistiran en una prestació econòmica directa de percepció única i no periòdica, en funció dels mesos de privació de llibertat.
La quantitat màxima a percebre serà d'un milió (1.000.000) de pessetes d'acord amb l'escala següent:
Per cada mes addicional a partir del setè mes: vint-i-vuit mil (28.000) pessetes.
Les bases de la convocatòria s'incorporen com a annex a aquest Decret i contindran el procediment per sol·licitar la indemnització objecte del present Decret.
1.1 L'objecte d'aquestes bases és la regulació per la qual s'haurà de regir la concessió d'indemnitzacions per a totes aquelles persones, que havent patit privació de llibertat en els supòsits previstos a la Llei 46/1997, no van poder-se acollir a les indemnitzacions a través dels pressupostos generals de l'Estat dels anys 1990 i 1992.
1.2 Aquestes persones hauran de complir els requisits establerts en les bases d'aquesta convocatòria.
Poden sol·licitar aquestes indemnitzacions les persones que es trobin incloses en els supòsits previstos en el punt 2 d'aquest Decret.
3.1 Les sol·licituds per a cada ajut s'hauran de formalitzar mitjançant el model oficial juntament amb els documents necessaris que l'han d'acompanyar i presentar-les al Registre del Departament de la Presidència constituït a aquest efecte al c.
Així mateix, també es podran presentar pels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
3.2 La presentació de la sol·licitud significa la plena acceptació de les bases.
3.3 El termini de presentació de la sol·licitud, juntament amb la documentació requerida, serà de 3 mesos des de la publicació d'aquest Decret en el Diari Oficial de la Generalitat de Catalunya.
—4 Constitució i composició de la Mesa de Valoració
4.1 Es constituirà la Mesa de Valoració per tal de valorar les sol·licituds presentades.
Aquesta Mesa estarà composta per les següents persones:
Secretari general del Departament de la Presidència, que actuarà com a president.
Secretari general del Departament de Justícia o persona en qui delegui.
Secretari general del Departament d'Economia, Finances i Planificació o persona en qui delegui.
Advocat en cap del Departament de la Presidència.
Un funcionari adscrit a la Subdirecció General d'Afers Interdepartamentals, que actuarà com a secretari.
5.1 Els interessats hauran de presentar la sol·licitud, degudament emplenada d'acord amb el model oficial esmentat, el qual podran recollir als registres de cada departament de la Generalitat o bé a les delegacions territorials del Departament de la Presidència.
5.2 Els documents que s'adjuntin a la sol·licitud hauran de ser còpia compulsada de l'original.
5.3 Les sol·licituds han d'anar acompanyades de la documentació següent:
Els documents acreditatius dels períodes de privació de llibertat efectiva.
Certificat d'empadronament acreditatiu dels requisits exigits.
En el supòsit que el beneficiari d'aquest ajut hagués mort, la persona que sol·liciti l'ajut en qualitat de beneficiari haurà d'aportar la documentació següent:
El certificat de defunció del causant del dret a l'ajut.
Document acreditatiu de parentiu o convivència.
En cas de fills amb la condició legal de disminuït, hauran d'aportar segons correspongui el certificat oportú.
En cas de situació d'invalidesa permanent reconeguda, documentació acreditativa d'aquesta.
La Mesa de Valoració podrà demanar en qualsevol moment documentació complementària per a l'acreditació dels requisits establerts en el Decret.
Queden exempts de presentar la documentació aquelles persones que van presentar la sol·licitud i documentació acreditativa corresponent, degudament validada a l'empara d'allò que va establir la Resolució del conseller de la Presidència de data 7 de setembre de 1999, publicada al Diari Oficial de la Generalitat de Catalunya número 2969.
L'Administració de la Generalitat de Catalunya es reserva la facultat d'interpretar qualsevol qüestió derivada de la validesa dels documents que aportin els interessats.
El Departament de la Presidència de la Generalitat de Catalunya tramitarà i realitzarà les comprovacions pertinents per tal de fer efectives aquestes indemnitzacions.
L'abonament de les quantitats corresponents en concepte d'indemnització s'efectuarà en un sol pagament mitjançant transferència bancària.
Una vegada valorades les sol·licituds d'indemnització per la Mesa de Valoració i una vegada les hagi resolt el conseller de la Presidència, seran abonades dins el termini de 6 mesos comptadors des de la finalització del termini de presentació.
Contra la resolució d'aquesta convocatòria, els interessats poden interposar recurs potestatiu de reposició davant del conseller de la Presidència en el termini d'un mes a comptar des de l'endemà de la seva publicació en el Diari Oficial de la Generalitat de Catalunya, de conformitat amb la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos.
Tot això sens perjudici que els interessats puguin interposar qualsevol altre recurs que estimin procedent en defensa dels seus interessos.